送盛君方
作者：强至
朝代：宋

paragraphs: 秋風木葉飛邊徼，日暮銅臺別杯釂。
燕姬一曲聲未終，交臂方携忽南棹。
相公鎮魏從辟書，玉帳三年奉談笑。
密謀直道裨主人，飽食庸兒或陰誚。
君殊不顧但自若，烱烱誠心復誰照。
相公還朝數論薦，援手無人在廊廟。
薦章未報人事改，魏國門前客相弔。
聖賢尚覬後世知，萬事那能目前料。
方今擢才不待次，道路紛紛走嚴召。
朝廷必欲收真才，豈有如君使常調。
讀書適用非苟知，脫略空言直趨要。
有餘利刃未一施，可惜青萍反居鞘。
誰能出力終提携，會看驚人露芒耀。
君如弗偶好言命，予亦徐當卜耕釣。